Verdagte ná rooftog by gastehuis doodgeskietArgieffoto ter illustrasie (Foto: Unsplash) Een vermeende rower is dood en ’n ander agter tralies nadat dié twee na bewering op ’n gastehuis in Mbombela (Nelspruit) toegeslaan en personeel vasgebind en beroof het. Die twee verdagtes het Woensdagaand ná die rooftog in Sonheuwel op die vlug geslaan, maar is agternagesit. Skote is afgevuur en een van die verdagtes is noodlottig gewond. Sy vermeende makker is in ’n hoek gedruk en aangekeer. Brig. Selvy Mohlala, polisiewoordvoerder in Mpumalanga, sê die twee verdagtes het die betrokke aand omstreeks 20:30 onverwags by die gastehuis ingestorm en personeellede vasgebind voordat hulle met kontant en selfone op die vlug geslaan het. ’n Georganiseerde groep, onder wie veiligheidswagte en gemeenskapslede, het na die twee verdagtes gaan soek en hulle kon by ’n taverne in die middestad opgespoor word. Hiér is een van die verdagtes in die besit van vermoedelik gesteelde selfone en kontant gevind en aangekeer. Volgens die groep het die tweede verdagte op die vlug geslaan in die rigting van ’n taxistaanplek en oor ’n muur na ’n perseel van Spoornet gespring. Die groep het dié verdagte agternagesit en skote is in die proses afgevuur. Werknemers van Spoornet sou enkele minute later op die verdagte afkom waar hy op die grond gelê het. Hy het ’n skietwond aan sy rug gehad en nie beweeg nie. Die polisie en paramedici is na die toneel ontbied en die man is dood verklaar. Volgens Mohlala is ’n vuurwapen, skerp ammunisie en selfone op die toneel gevind. “’n Voorlopige ondersoek dui daarop dat die items moontlik dié is wat na bewering tydens die rooftog by die gastehuis gesteel is, terwyl die vuurwapen na bewering tydens ’n huisbraak verlede maand in Mbombela gesteel is.” Die omstandighede rakende die verdagte se dood word nou ondersoek. Sy makker sal intussen Vrydag in die plaaslike landdroshof verskyn op aanklag van die besit van vermoedelik gesteelde eiendom. Hy sal ook moontlik binnekort met die rooftog by die gastehuis verbind en sodanig aangekla word. “Die polisie kan nie nog moontlike aanklagte teen hom uitsluit terwyl die ondersoek voortduur nie.”